จับตากลุ่มแบงก์ฉุด SET จันทร์หน้า หลังธปท.สั่งทำ​แผนบริหารกองทุน พร้อมงดปันผล-ซื้อหุ้นคืน
จับตากลุ่มแบงก์ฉุด SET จันทร์หน้า หลังธปท.สั่งทำ​แผนบริหารกองทุน พร้อมงดปันผล-ซื้อหุ้นคืน
19 มิ.ย. 2563

นายวิรไท สันติประภพ ผู้ว่าการธนาคารเห่งประเทศไทย (ธปท.) เปิดเผยว่า เนื่องด้วยสถานการณ์การแพร่ระบาดของไวรัสโคโรนา (โควิด -19) ได้ส่งผลกระทบในวงกว้างต่อภาคธุรกิจและประชาชนทั่วไป และยังมีความไม่แน่นอนสูง ซึ่งอาจส่งผลต่อคุณภาพสินทรัพย์ของธนาคารพาณิชย์ (ธพ.) ในระยะต่อไป
ดังนั้น ธปท. จึงให้ธนาคารพาณิชย์จัดทำแผนบริหารจัดการระดับเงินกองทุนสำหรับระยะ 1-3 ปีข้างหน้า โดยคำนึงถึงแนวโน้มเศรษฐกิจในอนาคต และศักยภาพของลูกหนี้ในการทำธุรกิจภายหลังสถานการณ์การแพร่ระบาดของโควิด -19 คลี่คลาย
โดยในระหว่างที่ธนาคารพาณิชย์จัดทำแผนบริหารจัดการระดับเงินกองทุนใหม่นี้ ธปท. ขอให้ธนาคารพาณิชย์งดจ่ายเงินปันผลระหว่างกาลจากผลการดำเนินงานในปี 2563 รวมถึงงดการซื้อหุ้นคืน เพื่อให้ธนาคารพาณิชย์รักษาระดับเงินกองทุนให้เข้มแข็งและรองรับการดำเนินธุรกิจได้อย่างต่อเนื่อง ซึ่งเป็นแนวทางที่สอดคล้องกับแนวทางที่ธนาคารกลางหลายประเทศได้ดำเนินการแล้ว เพื่อรองรับความเสี่ยงจากความไม่แน่นอนของสถานการณ์โควิด-19
ด้าน บล.กสิกรไทย ระบุ มีมุมมองเชิงลบต่อประเด็นดังกล่าว ซึ่งเป็นการส่งสัญญาณถึงสภาพคล่องและผลกระทบจาก COVID-19 ที่อาจสูงกว่าที่ประเมินเบื้องต้น คาดราคาหุ้นกลุ่มธนาคารปรับตัวลงประมาณ 3-4% (ปันผลกลุ่มธนาคารประมาณ 6-8%ต่อปี) และคาดส่งผลต่อ SET Index ประมาณ 7-10 จุด ในเช้าวันจันทร์